Príloha č. 1
k nariadeniu vlády č. .../2010 Z. z. 
POŽIADAVKY UPLATNITEĽNÉ NA CHOV
Napájadlá
1.	Napájadlo je umiestnené a udržiavané tak, aby nedochádzalo k vyliatiu jeho obsahu.
Kŕmenie
2.	Krmivo je pre kurčatá nepretržite dostupné alebo sú kŕmené v stanovených časových obdobiach. Kurčatám možno odobrať krmivo len v dobe kratšej ako 12 hodín pred plánovaným časom usmrtenia.
Podstielka
3.	Kurčatá majú stály prístup k podstielke so suchým a sypkým povrchom.
Vetranie a vykurovanie
4.	Zabezpečuje sa dostatočné vetranie zabraňujúce prehrievaniu a podľa potreby kombinovaním vetrania a vykurovania absorpcia nadmernej vlhkosti.
Hluk
5.	Hladina hluku sa minimalizuje. Konštrukcia, umiestnenie, prevádzka a údržba ventilátorov, zariadení na kŕmenie alebo iného vybavenia sa udržiavajú tak, aby spôsobovali čo najnižšiu možnú hladinu hluku.
Osvetlenie
6.	Počas obdobia vyžadujúceho osvetlenie sú všetky budovy osvetlené intenzitou najmenej 20 luxov na úrovni očí kurčiat a osvetlených je aspoň 80 % využiteľnej plochy. Na základe odporúčania úradného veterinárneho lekára11) možno povoliť dočasné zníženie intenzity osvetlenia.
7.	Je potrebné, aby počas siedmich dní od umiestnenia kurčiat do budovy a do troch dní pred plánovaným časom usmrtenia osvetlenie fungovalo v 24-hodinovom rytme vrátane časových období zatemnenia trvajúcich celkovo najmenej šesť hodín, v rámci ktorých aspoň jedno neprerušované obdobie zatemnenia trvá najmenej štyri hodiny okrem období, keď je osvetlenie tlmené.
Inšpekcia
8.	Všetky kurčatá v chove sa kontrolujú najmenej dvakrát denne, pričom sa sledujú najmä príznaky naznačujúce zníženú úroveň pohody zvierat alebo ich zdravia.
9.	Vážne poranené kurčatá alebo kurčatá so zjavnými príznakmi zdravotnej poruchy, napríklad jedince s ťažkosťami s chôdzou, so závažnou brušnou vodnatieľkou alebo s ťažkými deformáciami, ktoré daným jedincom pravdepodobne spôsobujú utrpenie, sa primerane ošetria alebo okamžite utratia, ak je to potrebné kontaktuje sa veterinárny lekár.
Čistenie
10.	Po konečnom vyskladnení a pred naskladnením nového kŕdľa hydiny do danej chovnej budovy sa časti budov, vybavení alebo nástrojov prichádzajúcich do styku s kurčatami dôkladne očistia a vydezinfikujú. Po konečnom vyskladnení chovnej budovy sa podstielka odstráni a poskytne sa čistá podstielka.
Chirurgické zákroky
11.	Je zakázané uskutočňovať akékoľvek chirurgické zákroky spôsobujúce poškodenie alebo stratu citlivej časti tela alebo zmenu štruktúry kosti z iných ako terapeutických alebo diagnostických dôvodov.
Ak sú vyčerpané všetky ostatné opatrenia na zabránenie šklbania peria a kanibalizmu, možno vykonať brúsenie zobáka. Okrem toho možno vykonať aj kastráciu kohútikov. Brúsenie zobáka alebo kastráciu vykonáva kvalifikovaný personál po porade s úradným veterinárnym lekárom. Brúsenie sa uskutočňuje na kurčatách, ktoré majú menej ako desať dní.